Germaniyalik muhandislar Chevrolet Corvette’ni takomillashtirdi

Germaniyaning Callaway Competition kompaniyasi Corvette C7 GT3-R poyga avtomobilining maxsus versiyasini namoyish etdi. Hiconsumption xabariga ko‘ra, avtomobil Germaniyadagi Xokkenxaymring poyga maydonida sinovdan o‘tkazildi.

Manba avtomobilning texnik xususiyatlari haqida ma’lumot bermagan, ammo mashina kapoti ostida hajmi 6,2 litr, quvvati 600 ot kuchiga teng dvigatel mavjudligi ma’lum. Dinamik xususiyatlari ham hozircha sir tutilmoqda, lekin Callaway Competition vakillari avtomobil ular kutganidan ham afzal bo‘lganini tasdiqlagan. Avtomobil o‘zining birinchi poygasini keyingi yili o‘tkazishi kutilmoqda.

Avtomobilning tashqi ko‘rinishini tayyorlashda kanadalik dizayner Pol Doychman qatnashgan. Kupe-modelga karbon spoyler, diffuzor, antiqanot va g‘ildirak arkalarini kengaytirgich o‘rnatilgan.

Ma’lumot uchun, Callaway Competition kompaniyasi GT3 tasnifiga kiruvchi zamonaviy poyga mashinalarini ishlab chiqarishga ixtisoslashgan.